b'\n_START_ARTICLE_\nBaskija (istorinis regionas)\n_START_SECTION_\nGeografija\n_START_PARAGRAPH_\nBaskija glaud\xc5\xbeiasi prie Biskajos \xc4\xaflankos, kuri sudaro vakarin\xc4\x99 regiono rib\xc4\x85. Per regiono vidur\xc4\xaf eina Pir\xc4\x97n\xc5\xb3 kalnai, \xc4\xaf pietus nuo kuri\xc5\xb3 yra derlingas Ebro sl\xc4\x97nis, o \xc4\xaf \xc5\xa1iaur\xc4\x99\xc2\xa0\xe2\x80\x93 Garonos sl\xc4\x97nis.\n_START_SECTION_\nDemografija\n_START_PARAGRAPH_\nBaskijoje gyvena apie 3 mln. gyventoj\xc5\xb3, ir gyventoj\xc5\xb3 tankumas yra 140/km\xc2\xb2. Gyventojai koncentruojasi daugiausia did\xc5\xbeiuosiuose miestuose ir vakarin\xc4\x97je regiono dalyje (Baskijos regione), kur gyvena 70\xc2\xa0% vis\xc5\xb3 gyventoj\xc5\xb3. Re\xc4\x8diausiai gyvenama yra \xc5\xa0iaur\xc4\x97s Baskija (10\xc2\xa0%)._NEWLINE_Nors \xc5\xa1is visas regionas visuomet buvo tir\xc5\xa1tai gyvenamas bask\xc5\xb3, \xc5\xa1iuo metu bask\xc5\xb3 kalba kalba ma\xc5\xbedaug ketvirtadalis gyventoj\xc5\xb3 (apie 650,000). Dauguma j\xc5\xb3 koncentruojasi kalnuotose vietov\xc4\x97se, daugiau \xc5\xa1iaurin\xc4\x97je regiono dalyje. Pietin\xc4\x97 dalis baski\xc5\xa1kai jau beveik nebe\xc5\xa1neka.\n_START_SECTION_\nPrie\xc5\xa1istorin\xc4\x97 Baskija\n_START_PARAGRAPH_\nYra manoma, kad baskai buvo seniausi regiono gyventojai, senov\xc4\x97s rom\xc4\x97n\xc5\xb3 \xc5\xa1altiniuose \xc4\xafvardijami kaip vaskonai. Jie gyveno pasidalij\xc4\x99 \xc4\xaf daugyb\xc4\x99 gen\xc4\x8di\xc5\xb3. Tikriausiai jiems giminingi buvo kantabrai, gyven\xc4\x99 \xc4\xaf vakarus, ir akvitanai, gyven\xc4\x99 \xc4\xaf \xc5\xa1iaur\xc4\x99._NEWLINE_Neolito kult\xc5\xabra \xc4\xaf region\xc4\x85 skverb\xc4\x97si l\xc4\x97tai. Nuo IV t\xc5\xabkst. pr. m. e. prad\xc4\x97ti statyti megalitai, i\xc5\xa1 t\xc5\xb3 laik\xc5\xb3 randami dolmenai. III t\xc5\xabkst. pr. m. e. regione prad\xc4\x97tas vartoti metalas, o I t\xc5\xabkst. pr. m. e. viduryje keltai atne\xc5\xa1\xc4\x97 gele\xc5\xbeies vartojim\xc4\x85. Taip prasid\xc4\x97jo gele\xc5\xbeies am\xc5\xbeius._NEWLINE_I a. pr. m. e. Romos imperija pasiek\xc4\x97 Baskijos region\xc4\x85, ir jis buvo inkorporuotas \xc4\xaf Imperijos sud\xc4\x97t\xc4\xaf. Tuo metu Baskijoje \xc4\xafkurtas ir suklest\xc4\x97jo Pompaelo miestas (dab. Pamplona). Jau tada Baskija buvo padalinta \xc4\xaf dvi dalis, ir administruojama i\xc5\xa1 dviej\xc5\xb3 provincij\xc5\xb3. \xc5\xa0iaur\xc4\x99 administravo Akvitanijos Galija, o pietus\xc2\xa0\xe2\x80\x93 Tarakono Ispanija.\n_START_SECTION_\nTaut\xc5\xb3 kraustymaisi\n_START_PARAGRAPH_\nSilpstant Romos vald\xc5\xbeiai, bask\xc5\xb3 teritorijos tapo prakti\xc5\xa1kai nebekontroliuojamos. Jos paskendo mai\xc5\xa1tuose. V\xc4\x97liau region\xc4\x85 nusiaub\xc4\x97 karingos klajokli\xc5\xb3 gentys: vizigotai, alanai, svebai. 435\xe2\x80\x93450\xc2\xa0m. t\xc4\x99s\xc4\x97si bask\xc5\xb3 ir german\xc5\xb3 karai, nes germanai band\xc4\x97 \xc5\xa1\xc4\xaf region\xc4\x85 pajungti sau. Ta\xc4\x8diau tai nepavyko nei vizigotams, nei v\xc4\x97liau svebams._NEWLINE_Po to, kai VI a. \xc5\xa1iaur\xc4\x97je \xc4\xafsik\xc5\xabr\xc4\x97 frankai, Baskija atsid\xc5\xabr\xc4\x97 tarp dviej\xc5\xb3 kariaujan\xc4\x8di\xc5\xb3 karalys\xc4\x8di\xc5\xb3\xc2\xa0\xe2\x80\x93 Vizigot\xc5\xb3 ir Frank\xc5\xb3. Ta\xc4\x8diau n\xc4\x97 viena i\xc5\xa1 j\xc5\xb3 nekontroliavo teritorijos.\n_START_SECTION_\nIspanijos ir Pranc\xc5\xabzijos sud\xc4\x97tyje\n_START_PARAGRAPH_\nNuo XVI a. Baskija buvo padalinta ir priklausoma. Ispanijoje bask\xc5\xb3 sritys d\xc5\xbeiaug\xc4\x97si nema\xc5\xbea autonomija, o atskiros feodalin\xc4\x97s sritys (fuerai) buvo traktuojamos kaip smulkios valstyb\xc4\x97l\xc4\x97s. Vykstant geografiniams atradimams, daug bask\xc5\xb3 j\xc5\xabreivi\xc5\xb3 pagars\xc4\x97jo savo \xc5\xbeygiais ir dalyvavo po Ispanijos kar\xc5\xabna kuriant Ispanijos kolonijin\xc4\x99 imperij\xc4\x85._NEWLINE_Pranc\xc5\xabzijos baskai vienu metu propagavo protestantizm\xc4\x85, buvo spausdinamos pirmosios knygos bask\xc5\xb3 kalba. 1572\xc2\xa0m. \xc5\xa0iaur\xc4\x97s Navaroje \xc4\xaf vald\xc5\xbei\xc4\x85 at\xc4\x97jo Burbonai, kuri\xc5\xb3 pirmasis atstovas Henrikas IV 1589\xc2\xa0m. tapo ir Pranc\xc5\xabzijos karaliumi. \xc5\xa0i dinastin\xc4\x97 unija netrukus l\xc4\x97m\xc4\x97 \xc5\xa0iaur\xc4\x97s Navaros prijungim\xc4\x85 prie Pranc\xc5\xabzijos. Tada bask\xc5\xb3 teis\xc4\x97s buvo stipriai apribotos._NEWLINE_Per vis\xc4\x85 XIX a. vykstant Karlist\xc5\xb3 karams Ispanijoje, vietiniai baskai r\xc4\x97m\xc4\x97 tradicinius karlistus, baimindamiesi, kad moderni konstitucija panaikins bask\xc5\xb3 savivald\xc4\x85 ir feodalines autonomijas. Tod\xc4\x97l per pilietinius karus Ispanijos Baskija v\xc4\x97l kur\xc4\xaf laik\xc4\x85 buvo nepriklausoma. Karlist\xc5\xb3 karai baskams baig\xc4\x97si nes\xc4\x97kmingai,\xc2\xa0\xe2\x80\x93 v\xc4\x97l suvienijus Ispanij\xc4\x85, baskai neteko daugyb\xc4\x97s anks\xc4\x8diau tur\xc4\x97t\xc5\xb3 tesi\xc5\xb3. Nepaisant to, Baskija i\xc5\xa1liko vienas autonomi\xc5\xa1kiausi\xc5\xb3 region\xc5\xb3.'